钦定古今图书集成/理学汇编/学行典/第248卷 > 卜璠
## 钦定古今图书集成/理学汇编/学行典/第248卷 > 卜璠

按《江宁府志》：“卜璠，字朴庵，江宁人。生而慈仁，济人之
急。行年五十，即不关家务，日以施药掩骸、放生、修路
为事。尝卜地牛首山侧，中途见负戴者苦暍，即以其
资穿井。井在铁心桥，至今行旅便之。偶过一桥，闻下
有哭声甚哀，问之，则夫妇逼于债，携幼子欲自尽也。
急捐金救之。次年冬，返吴江，夜深舟覆，攀船底飘数”
十里，得登岸。至一人家，叩门求济；门启，则昔之桥下
人也。夫妇拜呼，为具食燎衣，易舟以行。居恒教子孙
以忠孝宽仁，每取古人嘉言善行书于册以诲之。子
镗、孙履吉，皆掇巍科；益谆谆以骄矜为诫，济人利物
为勉。寿八十有七。自知逝期，沐浴端坐，呼家人拜别，
令念佛助行而逝。身不少攲，三日就殓，面光如镜。